שמאר מור

שמאר פרנקלין מור (באנגלית: Shemar Franklin Moore; נולד ב-20 באפריל 1970) הוא שחקן ודוגמן אמריקאי, המוכר בעיקר בשל תפקידו בתור מלקולם וינטרס (אנ') באופרת הסבון "צעירים חסרי מנוח" (2005-1994), לאחר מכן בשל דמותו בתור דרק מורגן (אנ') בסדרת המשטרה "מחשבות פליליות" (2017-2005), ובשל הופעתו בתור סמל דניאל "הונדו" ארלסון בסדרה "S.W.A.T"‏ (2017–הווה). מור נולד באוקלנד, קליפורניה, בנם של מרילין ווילסון, יועצת עסקית, ושל שרוד מור. אביו של מור היה אפרו-אמריקאי ואמו, שנולדה בשכונת רוקסברי (אנ') בבוסטון, מסצ'וסטס, הייתה ממוצא אירי וצרפתי-קנדי. אמו, בעלת תואר במתמטיקה, עבדה כמורה בבחריין ובדנמרק. מור עבר איתה לדנמרק כתינוק, ולאחר מכן לבחריין כשהיה בן ארבע, שם למד בבית ספר פרטי בריטי עד גיל שבע. סבתו היא מקוויבק סיטי, קנדה. בחזרם לארצות הברית ב-1977, עברה המשפחה לעיר צ'יקו (אנ'), קליפורניה, שם עבדה אמו במרפאה, ולאחר מכן עברו לפאלו אלטו. מור למד בבית הספר נואבה (אנ') בהילסבורו (אנ'), קליפורניה לפני שסיים את לימודיו בתיכון גאן (אנ') בפאלו אלטו. מור זכה במלגת ספורט כדי ללמוד באוניברסיטת סנטה קלרה (אנ'), שם שיחק בייסבול כשחקן שדה כל ארבע השנים. הוא סיים לימודי תואר ראשון בתקשורת עם התמחות באמנויות תיאטרון. ב-1994 לוהק לתפקיד הצלם מלקולם וינטרס באופרת הסבון "צעירים חסרי מנוח" של רשת CBS. הוא גילם את התפקיד במשך שמונה עונות רצופות (עד 2002), ולאחר מכן חזר לשחק בסדרה תקופה קצרה נוספת, בין 2004 ל-2005. מור היה מועמד לפרס אמי לתוכניות המשודרות בשעות היום בקטגוריית השחקן הצעיר הטוב ביותר בשנים 1996 ו-1997, ובשנת 2000 זכה בפרס שחקן המשנה הטוב ביותר. במקביל לתפקידו ב"צעירים חסרי מנוח" הנחה בין 1999 ל-2003 את תוכנית המוזיקה "Soul Train". כן גילם תפקידים ראשיים בסרטי הקולנוע "חמאה" (1998) ו"האחים" (2001). ב-2002 גילם את דמותו של הבלש ג'סי ריס בסדרת הטלוויזיה "מורשת העטלף" של רשת The WB, שהתבססה על קומיקס בשם זהה, אך הסדרה ירדה מהמרקעים לאחר עונה אחת בלבד. כמו כן שיחק תפקידי משנה בסרטים "מניעים לרצח" ו-"The Seat Filler"‏ (2004) ובקומדיה "יומנה של שחורה מטורפת" (2005). בשנת 2005 החל לגלם את דמותו של הפרופילאי דרק מורגן בסדרה "מחשבות פליליות" של רשת CBS. מור הוא אחד משלושה שחקנים ששיחקו בסדרה בתפקידים ראשיים ב-11 מעונותיה, לצדם של תומאס גיבסון ומתיו גריי גובלר. את בת זוגו של דרק מורגן בכמה עונות שיחקה רושל אייטס, ששיחקה שוב את בת זוגו בסדרה S.W.A.T. בשנת 2016 שיחק בקומדיה הרומנטית "The Bounce Back" שם גילם את מת'יו טיילור, סופר שמואשם כשרלטן. בשנת 2017 החל לשחק בסדרת הפשע והמשטרה "S.W.A.T" ברשת CBS, בתפקיד הסמל השני דניאל "הונדו" ארלסון ג'וניור, המוביל יחידת ימ"מ לנשק מיוחד וטקטיקה של משטרת לוס אנג'לס. מור יצא עם כדורגלנית העבר שונה גורדון (אנ') מ-2014 עד 2015. בשנת 2018, הוא יצא עם השחקנית אנאבל אקוסטה (אנ'). ב-24 בינואר 2023, בגיל 52, נולדה לו ולבת זוגו השחקנית ג'סירי דיזון, בת בכורה בשם פרנקי מור. מור הקים חברת בגדים קמעונאית הידועה בשם Baby Girl LLC. רווחי החברה משמשים לסיוע במאבק בטרשת נפוצה, מחלתה של אמו של מור. שמו של הארגון נגזר מביטוי שבו השתמש דמותו של מור, דרק מורגן בסדרה "מחשבות פליליות". בשנת 2016, השחקן קית' טיסדל הודה באשמת גניבה לאחר שגנב יותר מ-60,000 דולר מהחברה. טיסדל החזיר לבסוף את מלוא הסכום. מדיה וקבצים בנושא שמאר מור בוויקישיתוף שמאר מור, ברשת החברתית אקס (טוויטר) שמאר מור, ברשת החברתית אינסטגרם שמאר מור, במסד הנתונים הקולנועיים IMDb (באנגלית) שמאר מור, באתר AllMovie (באנגלית) שמאר מור, במסד הנתונים הקולנועיים KinoPoisk (ברוסית) אמיר קמינר, שמאר מור: "אני לא סובל ממשבר גיל, לא מעניין אותי שאני בן 50", באתר ynet, 8 בדצמבר 2021